A BIZOTTSÁG HATÁROZATA
(2006. szeptember 19.)
a brucellózist és a ragadós száj- és körömfájást vizsgáló közösségi referencialaboratóriumok számára a 2006. évre nyújtott közösségi pénzügyi támogatásról
(az értesítés a C(2006) 4124. számú dokumentummal történt)
(Csak az angol és a francia nyelvű szöveg hiteles.)
(2006/632/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (2) és különösen annak 32. cikke (7) bekezdésére,
mivel:
(1)
A 90/424/EGK határozat megállapítja a Közösségnek az állat-egészségügyhöz nyújtott pénzügyi hozzájárulására irányadó eljárásokat. A határozat értelmében pénzügyi támogatás nyújtható a referencialaboratóriumok számára.
(2)
A ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről, és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelv (3) a ragadós száj- és körömfájást vizsgáló közösségi referencialaboratórium kijelöléséről rendelkezik.
(3)
A 90/424/EGK határozat 28. cikke alapján a közösségi referencialaboratóriumoknak nyújtott közösségi pénzügyi támogatásról szóló, 2004. január 29-i 156/2004/EK bizottsági rendelet (4) előírja, hogy a laboratóriumok működésére vonatkozó közösségi pénzügyi támogatás abban az esetben ítélhető meg, ha az elfogadott munkaprogramokat hatékonyan végrehajtják és a kedvezményezettek a megadott határidőn belül minden szükséges információt benyújtanak.
(4)
2005 júliusában a Bizottság felhívást tett közzé az új közösségi referencialaboratóriumok kiválasztása és kijelölése céljából. A jelentkezések elbírálása 2005 decemberében lezárult, az eredményekről az érintett tagállamok illetékes hatóságai tájékoztatást kaptak. Az említett elbírálást követően kiválasztották az új közösségi referencialaboratóriumnak kijelölt, sikerrel pályázó intézményeket, beleértve a brucellózist és a ragadós száj- és körömfájást vizsgáló közösségi referencialaboratóriumokat.
(5)
A 882/2004/EK rendelet VII. melléklete tartalmazza az állategészségüggyel és az élő állatokkal foglalkozó közösségi referencialaboratóriumok jegyzékét. A 776/2006/EK rendelettel módosított rendelet a franciaországi AFSSA - Laboratoire d’études et de recherches en pathologie animale et zoonoses brucellózist vizsgáló közösségi referencialaboratóriumot jelölte ki a 882/2004/EK rendelet 32. cikke (2) bekezdésében említett feladatok és kötelezettségek ellátására.
(6)
A ragadós száj- és körömfájást vizsgáló közösségi referencialaboratórium kijelöléséről szóló, 2006. május 31-i 2006/393/EK bizottsági határozat (5) az egyesült királyságbeli Biotechnology and Biological Sciences Research Councilnak (BBSRC) az Institute for Animal Health, Pirbright Laboratory elnevezésű laboratóriumát jelölte ki a ragadós száj- és körömfájást vizsgáló közösségi referencialaboratóriumként a 2003/85/EK irányelv XVI. mellékletében említett feladatok és kötelezettségek ellátására.
(7)
A Bizottság értékelte a munkaprogramokat és az azokhoz tartozó költségvetési tervezeteket, amelyeket az említett közösségi referencialaboratóriumok nyújtottak be a 2006. évre vonatkozóan. Amennyiben a munkaprogramokat eredményesen hajtják végre, az említett közösségi referencialaboratóriumok egyes támogatható költségeire irányuló közösségi társfinanszírozás szükséges a munkaprogramok keretén belül végrehajtandó fellépésekhez.
(8)
Ennek megfelelően közösségi pénzügyi támogatást kell nyújtani a brucellózist és a ragadós száj- és körömfájást vizsgáló közösségi referencialaboratóriumok számára.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A brucellózis esetében a Közösség pénzügyi támogatást nyújt Franciaországnak a 882/2004/EK rendelet 32. cikke (2) bekezdésében említett feladatoknak és kötelezettségeknek az AFSSA - Laboratoire d’études et de recherches en pathologie animale et zoonoses, Maisons-Alfort általi ellátására.
(2) A közösségi pénzügyi támogatás az AFSSA - Laboratoire d’études et de recherches en pathologie animale et zoonoses laboratóriumnál a munkaprogram keretében felmerülő támogatható költségek 100 %-ig nyújtott támogatás, amely nem haladhatja meg a 125 000 EUR-t a 2006. július 1-tőldecember 31-ig terjedő időszakban.
2. cikk
(1) A száj- és körömfájás esetében a Közösség pénzügyi támogatást nyújt az Egyesült Királyságnak a 2003/85/EK irányelv XVI. mellékletében említett feladatoknak és kötelezettségeknek az egyesült királyságbeli Biotechnology and Biological Sciences Research Councilnak (BBSRC) az Institute for Animal Health, Pirbright Laboratory elnevezésű laboratóriuma általi ellátására.
(2) A közösségi pénzügyi támogatás a Pirbright Laboratory-nál a munkaprogram keretében felmerülő támogatható költségek 100 %-ig nyújtott támogatás, és nem haladhatja meg a 125 000 EUR-t a 2006. július 1-tőldecember 31-ig terjedő időszakban.
3. cikk
Ennek a határozatnak a Francia Köztársaság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2006. szeptember 19-én.